recursal/SuperWikiNEXT-32B huggingface dataset:
Kristus padá pod krížom, Lazzaro Tavarone
**Pašie** (z lat. *Passio* - trpieť) sú v Rímskokatolíckej cirkvi časti jedného zo štyroch kanonických Evanjelií, ktoré hovoria o Kristovom zajatí, utrpení, ukrižovaní a pochovaní. Sú neoddeliteľnou súčasťou liturgie Kvetnej nedele a liturgie Veľkého piatku. V Rímskokatolíckej cirkvi sa používa dramatický prednes. Pašie prednášajú traja muži. Jeden prednáša reč evanjelistu (autora), druhý reč ostatných a tretí reč Kristovu. Pašie sa obyčajne prednášajú spevom, ak však nie je prítomný dostatočný počet spevákov, je možné ich aj čítať. Ak sa prednesu Pašií zúčastňuje kňaz, je treba mu prenechať Kristove slová. V krajnom prípade môže Pašie čítať aj kňaz sám (vtedy zastupuje všetkých troch prednášajúcich) . 

Pašie sa čítajú namiesto Evanjelia. Veriaci počas nich stoja. Kniha sa však neznačí krížom, ani nebozkáva. Jedine diakon (ak je prítomný a prednáša Pašie), žiada požehnanie od biskupa.

Rozdelenie Pašií podľa liturgického roka
----------------------------------------

**Liturgický rok A - Kvetná nedeľa:** Pašie podľa Matúša 

**Liturgický rok B - Kvetná nedeľa:** Pašie podľa Marka

**Liturgický rok C - Kvetná nedeľa:** Pašie podľa Lukáša

**Veľký piatok bez ohľadu na liturgický rok:** Pašie podľa Jána

Pašie na Kvetné nedele sú rozdelené na dlhší a kratší variant, možno využiť ten, ktorý podľa pastoračnej i časovej možnosti určí kňaz. Pašie na Veľký piatok nemajú dlhší a kratší variant, prednášajú sa vždy celé. Po Pašiách má nasledovať krátka homília (kázeň).

Pašie v umení
-------------

Pašie ako také sú už oddávna inšpiráciou v umení. Týka sa to hudby aj výtvarného umenia, sochárstva, rezbárstva a ostatných umeleckých disciplín. 

Hudobný skladateľ Johann Sebastian Bach bol len neznámy evanjelický organista a cirkevný skladateľ v období baroka. Jeho Matúšove Pašie ostali zabudnuté takmer 100 rokov, tak ako on sám, až kým ich v roku 1829 neuviedol hudobný skladateľ Felix Mendelssohn Bartholdy . Tým Bacha akoby "znovuobjavil" a postupne sa objavili aj jeho ostatné diela.

Referencie
----------

1. ↑  SÝKORA, Adam. *Ako správne prednášať pašie?* [online]. Christ-Net.Sk, 2018-04-01. Dostupné online. Archivované 2021-09-23 z originálu.
2. ↑  VAŠEČKA, Richard. *Ako prežívať Pôst počas pandémie: Kvetná nedeľa* [online]. Slovo+, 2021-03-22. Dostupné online.
3. ↑  HURNÍK, Lukáš. *Co nám proved' Mendelssohn?* [online]. KlasikaPlus.cz, 2019-04-09. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Pašie**
Čelný pohľad na most
Bočný pohľad na most
**Puente de las Américas** (slov. *Most Amerík*) je cestný most v Paname, ktorý prekonáva Panamský prieplav v mieste jeho vyústenia do Tichého oceánu. Stojí na mieste skoršej kompy a spojuje lokality Balboa (ležiaca v tesnej blízkosti hlavného mesta Ciudad de Panamá) a distrikt Arraiján na protiľahlej strane. Jeho význam presahuje lokálne meradlo, pretože spája pevninu Strednej a Južnej Ameriky umelo prerušenú práve prieplavom. Výstavba začala v roku 1958, do prevádzky bol uvedený 12. októbra 1962.  
Od svojho uvedenia do prevádzky v roku 1962 až do roku 2004, kedy bol otvorený most Puente Centenario, bol Puente de las Américas jediným pevným mostom cez Panamský prieplav. 

Ide o oblúkový most dlhý 1 669 metrov, vozovka je vo výške 118 metrov nad morskou hladinou. Rozpätie oblúka uprostred mosta je 340 m. Pri výstavbe sa použilo až 17 000 ton ocele. Stavbu financovali Spojené štáty americké, cena bola 20 miliónov amerických dolárov. V súčasnosti sa vyťaženosť mosta pohybuje okolo hodnoty 34 000 vozidiel za deň.

Referencie
----------

1. 1 2   *PUENTE DE LAS AMÉRICAS* [online]. Panamatours Magazine, [cit. 2011-05-26]. Dostupné online. (po španielsky)
2. ↑  článok „Bridge of the Americas" na webe *www.worldheadquarters.com* (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Puente de las Américas**

Zdroj
-----

* *Tento článok je čiastočný alebo úplný preklad článku Puente de las Américas na českej Wikipédii.*
**O-Zone** je moldavské popové trio, ktoré dosiahlo popularitu najmä ich skladbou „Dragostea Din Tei" z roku 2003. Členmi skupiny sú Dan Bălan, Radu Sîrbu a Arsenie Todiraș. V roku 2017 Dan, Radu a Arsenie oznámili že skupina bude znovu učinkovať.

Biografia
---------

Celá skupina vznikla v roku 1998 kedy bola populárna najmä v Rumunsku skladbami ako „Timpul trece fara noi", „Dar, Unde Esti". V júni 2000 vydali prvý album pod názvom *Dar, Unde Esti'*. Po novej formácii o 2 roky neskôr, im vyšiel druhý album *Number 1*. Samotná popularita sa dostavila až v roku 2003 vydaným albumom *DiscO-Zone* ktorý obsahoval singel „Dragostea Din Tei" (ktorý vzápätí napriek nevyjasneným autorským právam prespievala speváčka Haiducii). Hit bol natoľko úspešný že v rokoch 2003 – 2004 dosahoval rekordné rebríčky v niekoľkých krajinách Európy. Na 3. mieste sa umiestnil v Spojenom kráľovstve. V dôsledku upadajúcej slávy sa v roku 2005 skupina rozpadla a jej členovia sa začali venovať sólovej kariére.

Po rozpade kapely Dan Bălan (zakladateľ kapely) vydal vlastné CD s názvom *Power of Shower*. Arsenie Todiraş začal vystupovať pod prezývkou Arsenium, kde v roku 2006 vystúpil v súťaži Eurovision 2006 a vydal vlastné CD pod názvom *Rumadai*. Radu Sîrbu sa pokúšal uspieť s projektom "RadU", ale v súčasnosti hrá v kapele "MR & Ms" so svojou ženou Annou.

Diskografia
-----------

### Albumy

* 1999 *Dar, Unde Eşti...'* – Media Services, CD
* 2002 *Number 1* – Cat Music, CD
* 2004 *DiscO-Zone* – Cat Music, CD

Referencie
----------

1. ↑  . Dostupné online.
2. ↑  . Dostupné online. Archivované 2014-08-26 z originálu.

Zdroj
-----

*Tento článok je čiastočný alebo úplný preklad článku O-zone na českej Wikipédii.*
Súradnice: 49°12′17″S 21°39′05″V﻿ / ﻿49,2048°S 21,6515°V﻿ / 49.2048; 21.6515

Park zvierat Stropkov
**Park zvierat Stropkov** (iné názvy: **Zoologická záhrada Stropkov** alebo **ZOO Park Stropkov**) je zoologická záhrada v meste Stropkov na Slovensku. Otvorený bol v roku 1984. Zriaďovateľom a prevádzkovateľom Parku zvierat, n.o. ktorý zastrešuje ZOO Park, je mesto Stropkov.

Popis
-----

Areál Parku sa nachádza v centre Stropkova na severovýchode Slovenska. Neveľký areál bol založený pri hlavnej ceste I/15 v roku 1984 z iniciatívy detí a ich rodičov. Pôvodne išlo o Stanicu mladých prírodovedcov pri Dome pionierov a mládeže, z ktorej neskôr vznikol ZOO Park.

V súčasnosti návštevníkom prezentuje množstvo zvierat v 40. voliérach, obklopených paletou vzácnych rastlín, kríkov a stromov. Zariadenie púta najmä deti atypickým vybavením, no tiež kontaktnou ZOO s možnosťou kŕmenia zvierat. Areál je bezbariérový, čím umožňuje pohodlný prístup rodinám s kočíkmi a ľuďom s pohybovým obmedzením. Celoročne prístupné zariadenie ponúka možnosť na rozptýlenie, poučenie, oddych a využitie voľného času pre rodiny s deťmi i dospelých.

Referencie
----------

1. ↑   *Park zvierat, n.o.* [online]. finstat.sk, [cit. 2020-06-09]. Dostupné online.
2. ↑   *Slovenskýcestovateľ* [online]. slovenskycestovatel.sk, [cit. 2020-06-09]. Dostupné online.
3. 1 2   *Park zvierat* [online]. stropkov.sk, [cit. 2020-06-09]. Dostupné online. Archivované 2019-09-04 z originálu.
4. ↑  www.jdmedia.info. *Základné informácie o Parku zvierat STROPKOV* [online]. zoostropkov.sk, [cit. 2020-06-09]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Park zvierat Stropkov**

Externé odkazy
--------------

* Stránka ZOO
* Info o ZOO
**ORF 1** (predtým **FS1**, potom od roku 1992 do roku 2011 a znovu od roku 2019 **ORF 1**, v rokoch 2011 až 2019 **ORF eins**) je rakúska verejnoprávna televizna stanica spoločnosti Österreichischer Rundfunk. Bola prvou televíznou stanicou v Rakúsku, ktorá začala vysielať už 1. augusta 1955. ORF 1 vysiela televízne seriály a celovečerné filmy, zatiaľ čo ORF 2 sa zameriava na kultúrne a informačné programy.

ORF SPORT + je nová športová stanica, ktorá ale nebráni ORF 1 vo vysielaní významných športových akcií. Vzhľadom k tomu, že musí súťažiť so širšou škálou nemeckých súkromných televiznych staníc cez káblovú televíziu alebo satelit, programy ORF sa zameriavajú na tradičné publikum. Na rozdiel od nemeckých televíznych staníc (ktoré sú zvyčajne k dispozici free-to-air), ORF 1 a ORF 2 sú cez satelit zakódované.

Vývoj loga
----------

* do roku 1992do roku 1992
* 1992 – 20001992 – 2000
* 2000 – 20052000 – 2005
* august 2005 – 8. január 2011august 2005 – 8. január 2011
* 2. jún 2008 – 8. január 20112. jún 2008 – 8. január 2011
* 8. január 2011 – 26. apríl 20198. január 2011 – 26. apríl 2019
* 8. január 2011 – 26. apríl 20198. január 2011 – 26. apríl 2019
* od 26. apríla 2019od 26. apríla 2019

Referencie
----------

1. ↑
2. ↑

Externé odkazy
--------------

* Oficiálna webstránka s TV programom

Zdroj
-----

* *Tento článok je čiastočný alebo úplný preklad článku ORF 1 na českej Wikipédii.*
**Parný rušeň 498.0** alebo aj **Albatros** bol rad rýchlikových parných rušňov horského typu vyrábaných v 40. rokoch 20. storočia v Škode Plzeň. Vyrobených bolo 40 rušňov radu 498.0. Rušne slúžili ako pohonné jednotky diaľkových rýchlikov, boli teda „vyššou triedou".

Vývoj a výroba
--------------

V roku 1933 - 1938 si Československé štátne dráhy zakúpili celkom deväť kusov rýchlikových parných rušňov typu "Mountain", označených ako 486.001 - 009. Išlo o výkonné a spoľahlivé stroje, ktoré dobre zvládali držanie rýchlosti aj na sklonovo náročných tratiach, najmä bývalej Košicko-bohumínskej dráhy, pre premávku na ktorej boli vlastne aj objednané. Ich "najväčším neduhom" bol však nízky počet, čo súviselo so skutočnosťou, že v tej dobe pre väčšinu rýchlikov postačovali ešte trojspražné rušne radu 387.0,

Ešte priebehu 30. rokov 20. storočia však narastá objem prepravy, súpravy sa zväčšujú, a navyše Československé dráhy zavádzajú nové štvornápravové vozne s celokovovou skriňou, ktorých mŕtva váha však dosahuje až 47 t. Druhá svetová vojna výrazne preriedila rušňový park a navyše opätovne vzrástla doprava, najmä na trati medzi Prahou, Košicami a Sovietským zväzom. Preto medzi prvými objednávkami bola aj objednávka na ďalších 40 rušňov osvedčeného radu 486.0, hoci sa pôvodne uvažovalo aj o úplne novom type s usporiadaním náprav 2´D alebo 1´D´1. Okrem početných technických zmien, spôsobených predovšetkým zvládnutím technológie zvarovania ocele pri stavbe kotla, došlo aj k početným zmenám na vzhľade stroja. Rušne tohto radu boli totiž prvými, na konštrukcii ktorých sa podieľal aj výtvarník, v tomto prípade akademický maliar Vilém Kreiblich, hoci estetike strojov bola venovaná pozornosť už za čias Rakúsko-Uhorska.

V priebehu nábehu výroby boli prevádzané oproti objednávke ďalšie početné konštrukčné zmeny, ktoré spôsobili nárast hmotnosti o 3,5 t. Navyše, použitie valivých ložísk na nápravách behúňov a tendra viedlo k odstráneniu najvážnejšieho nedostatku východzej rady 486.0, prehrievania ložisk, v dôsledku čoho mali povolenú maximálnu rýchlosť 120 km/h. To viedlo aj k zmene označenia na radu 498.0

Prvý rušeň bol dokončený začiatkom decembra 1946 a jeho prvá skúšobná jazda sa uskutočnila 5. decembra 1946. ČSD ju prevzali dňa 18.12.1946 do výhrevne Praha - Masarykovo nádraží a do prevádzky bola zaradená po vykonaní technicko-bezpečnostnej skúšky 18. februára 1947. Zvyšné stroje boli vyrobené v prve polovici roku 1947, pričom posledný bol k ČSD prevzatý 28. júna 1947. Všetky rušne boli zaradené najprv do výhrevne Praha - Masarykovo nádraží. Hoci všetky stroje pochádzali z jednej série, posledných 5 dostalo odlišné usmerňovače dymu.

Pozri aj
--------

* Parný rušeň 498.1

Externé odkazy
--------------

* – Technické údaje a popis radu 498.0


1. ↑   *Albatros 498.0* [online]. albatros-498-0.wz.cz, [cit. 2022-08-19]. Dostupné online.
Hlavný vchod do stanice
**Pennsylvania Station** je železničná stanica v New Yorku. Nachádza v podzemí komplexu Pennsylvania Plaza a v strede Severovýchodného koridoru (Northeast corridor), najvyťaženejšieho komplexu železničných tratí v USA. Počet cestujúcich predstavuje 300 000 denne (Grand Central Terminal má "len" 140 000 denne), je najvyťaženejšou železničnou stanicou v Severnej Amerike. Vlastníkom stanice je spoločnosť Amtrak, ktorá zo stanice prevádzkuje diaľkovú železničnú dopravu, zatiaľ čo rýchlodráhové trate sú prevádzkované spoločnosťami Long Island Rail Road a New Jersey Transit. 

Komplex zároveň obsahuje dve stanice newyorského metra a autobusový terminál.

Dejiny
------

Do začiatku 20. storočia sa železničná sieť mesta New York končila na západnom brehu rieky Hudson. Cestujúci do Manhattanu využívali trajekty. Konkurenčná spoločnosť New York Central Railroad vlastnila železnicu, ktorá prebiehala Manhattanom so začiatkom na Park Avenue a s ukončením na Grand Central Terminal na 42nd Street. 

### Tunelový komplex

Spoločnosť Pennsylvania Railroad uvažovala nad výstavbou železničného mostu, ale štát New York požadoval, aby to bol spoločný projekt s New Jersey railroads, ktorá o spoluprácu pri projekte nemala záujem. Alternatívou bol tunel pod riekou, ktorý sa začal stavať v roku 1903. Pod názvom **North River Tunnels** sa začal výstavba komplexu tunelov, dvoch jednosmerných pod riekou Hudson (North River Tunnels) a štyroch jednosmerných pod East River na Manhattane (East River Tunnels). Elektrifikácia tunelového komplexu bola zavŕšená v tridsiatych rokoch. 

### Pôvodná budova

Pennsylvania Station je pomenovaná po spoločnosti Pennsylvania Railroad a tento názov má viacero železničných staníc v Spojených štátoch. Stanica bola otvorená v roku 1910 spoločnosťou Pennsylvania Railroad. Súčasná budova je ale len pozostatkom pôvodnej veľkolepej železničnej stanice, vybudovanej v štýle beaux arts, navrhnutej ateliérom McKim, Mead, and White a jedným z architektonických klenotov New Yorku. V päťdesiatych rokoch sa začalo uvažovať so zrušením nadzemných koľají a ich nahradením kancelárskymi priestormi a športovým komplexom. Búranie pôvodnej budovy sa začalo v roku 1963 a výstavba nového komplexu bola ukončená v roku 1968. Koľaje, ktoré boli pod úrovňou terénu ostali nedotknuté. Nový komplex, Pennsylvania Plaza zahŕňa Madison Square Garden. 
Zbúranie Pennsylvania Station pomohlo snahám o ochranu historických pamiatok v meste New York. Aj vďaka protestom verejnosti sa od podobného osudu podarilo ochrániť Grand Central Terminal.

Pôvodná budova Pennsylvania Station v roku 1911

Referencie
----------

1. ↑   *Pennsylvania Station* [online]. newyorkcity.sk, [cit. 2012-05-11]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Pennsylvania Station**

Externé odkazy
--------------

* Photos and commentary documenting the demolition, by Norman McGrath Archivované 2009-11-29 na Wayback Machine
* Remnants of the old Penn Station

Zdroj
-----

*Tento článok je čiastočný alebo úplný preklad článku Pennsylvania Station (New York) na anglickej Wikipédii.*
**Percentuálny bod** alebo **percentný bod** alebo **percentový bod** je jednotka aritmetického rozdielu dvoch hodnôt udaných v percentách pri rovnakom základe. Príklad: Zmena úrokovej sadzby z 10 % na 15 % (t. j. nárast o 50 % pri základe 10 %) znamená nárast o 5 percentuálnych bodov (15 % − 10 % = 5 %).

Nie je to jednotka v matematickom alebo fyzikálnom zmysle. Percentuálny bod je bezrozmerné číslo udávajúce nárast alebo pokles sledovanej hodnoty v stotinách ich relatívnej hodnoty voči vzťažnej hodnote, takže zmena o jeden percentuálny bod znamená zmenu o jednu stotinu hodnoty.

Podrobný príklad
----------------

Hodnota veličiny *z* v čase *t1* (*z1*) je 20 %. Hodnota tej istej veličiny v čase *t2* (*z2*) je 30 % (z toho istého základu).

Zmena hodnoty veličiny z medzi časom *t1* a časom *t2* sa dá vyjadriť viacerými spôsobmi:

a) ide o nárast o 50 % zo *z1*, keďže (30 % − 20 %) / 20 % = 0,5, t. j. percentuálna zmena je 50 % (t. j. 0,5·100 [%])
b) ide o nárast o 10 *percentuálnych bodov*, keďže 30 % − 20 % = 10 %, t. j. absolútna zmena je 10 percentuálnych bodov
Často sa mylne hovorí o náraste o 10 % zo *z1*, hoci sa myslí nárast o 10 percentuálnych bodov.

Bázický bod
-----------

Používa sa aj menšia jednotka s hodnotou stotiny percentuálneho bodu zvaná bázický bod (‱).

Referencie
----------

1. ↑   *Percentuálny bod* [online]. Bratislava: Národná banka Slovenska, [cit. 2021-01-18]. Dostupné online.

Pozri aj
--------

* bázický bod

Zdroj
-----

*Tento článok je čiastočný alebo úplný preklad článkov Prozentpunkt na nemeckej Wikipédii a Procento na českej Wikipédii.*
Dedikačná listina z pasionálu s vyobrazením opátky Kunhuty
**Pasionál abatyše Kunhuty** je súbor piatich duchovných textov zo začiatku 14. storočia vytvorený na popud Kunhuty Přemyslovny.

Dejiny
------

Prvý text bol spísaný už okolo roku 1312 a celé dielo bolo dokončené približne v roku 1321, v dobe Kunhutinej smrti. Na tvorbe pasionálu sa podieľal kanonik Beneš a tiež významný dominikán a neskôr inkvizítor Kolda z Koldic. Beneš rukopis iluminoval (vymaľoval), pričom jeho práca po umeleckej stránke dosahuje kvality francúzskeho kráľovského dvora. Ilustrácii je celkovo dvadsaťšesť, sú na nich zobrazené divadelné scény, ktoré sa hrali v kláštore sv. Juraja na Veľkú noc. Svoj výtvarný sprievod doplnil Beneš i vlastnými veršami, v ktorých sa odráža jeho nevšedné nadanie.

Pasionál tvorí súbor piatich duchovných textov a je metaforou o utrpení cirkvi. Prvý text je *Podobenstvo o nepremoženom rytierovi* z roku 1312 (autorom je Kolda) a o rok neskôr bol iluminovaný. Rytierom je tu Ježiš Kristus a Panna či nevesta Kristova symbolizuje ľudskú dušu. Nevesta a Kristus splynú v jedno, čo Beneš stvárnil splynutím ich svätožiar.

Nasledujú dve stredoveké veľkonočné básne o Panne Márii a skladba *O nebeských príbytkoch* (istým autorom je opäť Kolda, ktorý ju napísal v roku 1314). Posledné dva texty sú *Pašijové kázanie pápeža Leva* a *Plač Márie Magdalény* a vznikli zrejme až po roku 1321, teda po Kunhutinej smrti. V Pasionáli bola nájdená i Kunhutina modlitba.

Pasionál možno brať i ako akýsi stredoveký orloj. Kristus je pojatý ako Slnko a jeho nevesta ako Venuša. Anjeli sú hviezdy, diabol - had je démon tmy a zimy alebo súhvezdie jesenného hada a Kristov kríž je pojatý ako kríženie nebeského rovníka a ekliptiky.

V knihe je vložený dvojlist, kde je opátka Kunhuta zobrazená ako princezná (korunovaná dvomi anjelmi) a ako nevesta Kristova. Jej obraz je však rozmazaný, asi bol bozkávaný ako vzácna relikvia.

V roku 2005 bol Pasionál abatyše Kunhuty vyhlásený za národnú kultúrnu pamiatku.

Pozri aj
--------

* Zoznam národných kultúrnych pamiatok Českej republiky

Iné projekty
------------

Commons
* Spolupracuj na Commons Commons ponúka multimediálne súbory na tému **Pasionál abatyše Kunhuty**

Externé odkazy
--------------

* Digitalizovaný Pasionál abatyše Kunhuty: Textus de Christi passione Archivované 2007-11-11 na Wayback Machine

Zdroj
-----

*Tento článok je čiastočný alebo úplný preklad článku Pasionál abatyše Kunhuty na českej Wikipédii.*
**Punkáči deťom** je slovenský hudobný benefičný festival, ktorý sa koná každoročne od roku 2008. Cieľom festivalu je priblíženie punkovej subkultúry ľudom, ktorí ju doposiaľ vnímali ako *„odpad spoločnosti"* a snaha o pomoc deťom, ktoré ju potrebujú. Skupiny, aj medzinárodného charakteru, vystupujú bez nároku na honorár, pričom výťažok je venovaný nadácii Pomoc deťom v ohrození, ktorá zastupuje choré, týrané, zneužívané deti, či deti ktoré sa ocitli v ohrození zdravia a života. V roku 2012 sa uskutočnil posledný ročník, dôvodom ukončenia festivalu bola nízka návštevnosť.

História
--------

Festival, za ktorého nápadom stoja dvaja mladí ľudia, začal svoj prvý ročník v Brezovej pod Bradlom, r. 2008. Bol komornejšieho charakteru, zúčastnilo sa na ňom však 18 kapiel. Medzi inými: Punkreas, Street Spirit, Konflikt, Nekultúra, Zdanie klame, Sakumprásk... O rok neskôr sa uskutočnil v Podbranči kde sa z kapacitných dôvodov premiestnil na futbalový štadión, čím sa podľa údajov organizátorov stal najväčším punkovým festivalom na Slovensku. V priebehu dvoch dní si na ňom zahralo vyše 30 skupín zo Slovenska i Čiech. Okrem mnohých mien z prvého ročníka sa na ňom objavili aj Hasiaci prístroj, Zakázaný ovoce, Karavana, Načo názov, Devil Street 13 či The Fialky. Tretí ročník festivalu sa presúva do areálu Lodenica v Piešťanoch, čo umožňuje väčšiu prístupnosť k festivalu. Tu sa konal aj štvrtý ročník festivalu, na ktorý prišlo niečo okolo 50 kapiel, medzi ktorými bola aj známa kapela The Creepshow.

Hudobný žáner
-------------

Cieľová skupina návštevníkov sú predovšetkým priaznivci punkovej hudby, ale aj príbuzných žánrov.

Ročníky
-------

* 2008, 1.8.-2.8. - Brezová pod Bradlom
* 2009, 31.7.-1.8. - Podbranč
* 2010, 23.7.-25.7. - Piešťany
* 2011, 21.7.-24.7. - Piešťany
* 2012, 19.7.-21.7. - Piešťany
* 2016 01.9.-04.9. - Opatovce pri Trenčíne
* 2017 31.9.-02.9. - Opatovce pri Trenčíne
* 2018 30.8.-01.9. - Opatovce pri Trenčíne

Referencie
----------

1. ↑  Punkacidetom.sk Prístup: 24.03.2010
2. ↑  Hudba.sk Prístup: 3.05.2010

Externé odkazy
--------------

Oficiálna stránka festivalu

| * z
* d
* u
Hudobné festivaly na Slovensku |
| --- |
| Aktívne hudobné festivaly a súťaže | 
* Ars Organi Nitra
* Bratislavské hudobné slávnosti
* Bratislavské jazzové dni
* Bumbershoot
* CampFest
* DobroFest
* Dobrý festival
* Easthetic
* Grape
* Hardfest
* Hip Hop Žije
* Hummel Fest
* Music festival Piešťany
* Organové dni Jozefa Grešáka
* Pohoda
* Punkáči deťom
* Rock pod Kameňom
* Rock pod Sninským kameňom
* Skapal pes fest
* Soaré
* Topfest
* Turbanfest
* Uprising
* Viva Musica! festival
* Vrbovské vetry
* Festival zlej hudby
* ZooM+
* Žákovic Open

 |
| Neaktívne hudobné festivaly a súťaže | 
* Bratislavská lýra
* Festival Hodokvas
* HuRyTan
* Koncert mladosti
* Svätojurský Rámus
* Without Shame Festival

 |
| Pozri aj: Kategória:Hudobné festivaly na Slovensku • Kategória:Folklórne festivaly na Slovensku |

Súradnice: 48°34′19″S 17°49′29″V﻿ / ﻿48,571849°S 17,824717°V﻿ / 48.571849; 17.824717
**Patrik Pavlenda** (\* 3. máj 1982) je slovenský futbalový obranca, ktorý v súčasnosti hráva za Union Gschwandt.

Futbalová kariéra
-----------------

Patrik Pavlenda začal svoju futbalovú kariéru v bývalom zlatomoravskom klube TJ CALEX Zlaté Moravce. Už v tomto klube sa pričinil o postup žiackeho a dorasteneckého tímu do prvej futbalovej ligy. Po prejdení všetkých juniorských tímov v klube TJ Calex Zlaté Moravce sa dostal na základnú vojenskú službu do tímu ŠK VTJ Malacky. Po návrate zo základnej vojenskej služby sa vrátil už do tímu FC ViOn Zlaté Moravce. V tíme FC ViON Zlaté Moravce sa presadil na poste pravého obrancu a výraznou mierou prispel k postupu tímu Zlatých Moraviec do najvyššej futbalovej súťaže na Slovensku. S klubom FC ViOn Zlaté Moravce vyhral ligoví pohár v sezóne 2006/07. V pohári UEFA odohral všetky štyri stretnutia za klub FC ViOn Zlaté Moravce.

Svojimi výkonmi upútal funkcionárov poľského klubu Górnik Zabrze a decembri 2007 doň prestúpil za tento tím odohral dvanásť stretnutí a neskôr sa opäť vrátil do tímu FC ViOn Zlaté Moravce za ktorý hrával do sezóny 2014/15. Patrik Pavlenda odohral v najvyššej futbalovej lige na Slovensku 168 zápasov a strelil jeden gól. V najvyššej poľskej futbalovej lige odohral dvanásť zápasov za Górnik Zabrze. V sezóne 2015/16 hral za TJ Slovan Čeladice a FC Nitra. Od sezóny 2016/17 hrá za rakúsky klub Union Gschwandt.

Referencie
----------

1. ↑   Patrik Pavlenda - Spielerprofil. *transfermarkt*. Dostupné online [cit. 2017-08-30]. (po nemecky)
2. ↑   *Obranca Pavlenda odchádza z Górniku Zabrze* [online]. profutbal.sk, 10. december 2008. Dostupné online.
3. ↑   *Patrik Pavlenda sa vrátil do Zlatých Moraviec* [online]. osporte.sk, 28. január 2009. Dostupné online.
4. ↑  REDAKTION. Kader - KM - Saison 2017/18 - Mannschaften | Union Unis Gschwandt Vereinshomepage. *fussballoesterreich.at*, 2017-08-30. Dostupné online [cit. 2017-08-30]. (po nemecky)

Externé odkazy
--------------

* profil hráča *(poľsky)*
Súradnice: 22°33′00″J 67°51′00″Z﻿ / ﻿22,55000°J 67,85000°Z﻿ / -22.55000; -67.85000

**Putana** (alebo **Jorgenca**, alebo **Machuca**) je v súčasnosti neaktívny stratovulkán, nachádzajúci sa v Čile, blízko hraníc s Bolíviou. Sopka je súčasťou väčšieho vulkanického komplexu, tiahnúceho sa približne v smere sever-juh. Posledná erupcia bola datovaná na rok 1810 ± 10 rokov, no niektorí vedci túto erupciu spochybňujú.

Vrchné vrstvy sopky sú tvorené prevažne lávovými prúdmi a lávovými dómami prevažne dacitového zloženia, nesú znaky ľadovcového opracovania, pochádzajúceho zo štvrtohorného zaľadnenia. Najmladšie produkty sú viac bázické - andezity až bazalty.

Referencie
----------

1. ↑  Gonzalez-Ferran O, 1995. Volcanes de Chile. Santiago: Instituto Geografico Militar, 635 p

Iné projekty
------------

Commons
* Spolupracuj na Commons Commons ponúka multimediálne súbory na tému **Putana**

Externé odkazy
--------------

* www.volcano.si.edu Archivované 2007-06-10 na Wayback Machine - stratovulkán Putana na Global Volcanism Program (po anglicky)
Polybrómované bifenyly
**Polybrómované bifenyly** (**PBB**) je skupina brómovaných organických chemikálií, ktorých použitie v elektrických a elektronických zariadeniach je pre ich nebezpečné vlastnosti regulované európskou direktívou RoHS (*Restriction of the use of Hazardeous Substances*), ktorá nadobudla účinnosť 1. júla 2006.

Svojou štruktúrou a vlastnosťami sú podobné polychlórovaným bifenylom (PCB), ktoré pre svoje nebezpečné vlastnosti boli celosvetovo zakázané Štokholmským dohovorom o perzistentných organických látkach. V máji 2009 bolo v Ženeve na 4. konferencii zmluvných strán Štokholmského dohovoru rozhodnuté o zaradení hexabrómobifenylu (HBB) na čiernu listinu dohovoru o perzistentných organických látkach.

Referencie
----------

1. ↑  Miroslav Šuta:Od 1.7. bude v elektronice zakázaná řada nebezpečných látek, 30.06.2006
2. ↑   UNECE: Proposals for NEW POPs
3. ↑  Miroslav Šuta: Stockholmská úmluva: Tucet špinavců dostal 9 nových parťáků Archivované 2009-05-12 na Wayback Machine, respekt.cz, 10.5.2009

Pozri aj
--------

* RoHS
* Štokholmský dohovor
* Polychlórované bifenyly

Externé odkazy
--------------


|  |  |
| --- | --- |
| Portal | Chemický portál |

* Environmental Health Criteria 152: Polybrominated biphenyls: IPCS International Programme on Chemical Safety. United Nations Environment Programme, International Labour Organisation, World Health Organization, Ženeva (1994)
Takzvaný **obrátený rasizmus** môže byť:

* v širšom zmysle: „a) predsudky alebo antagonizmus voči väčšinovej alebo (bývalej) dominantnej etnickej skupine" resp. b) (vnímaná) „diskriminácia zo strany menšiny alebo (bývalej) utláčanej etnickej skupiny",
* v užšom zmysle: c) diskriminácia (resp. systematické postoje, činnosti a inštitúcie v neprospech) väčšinovej rasy (t.j. napr. belochov černochmi v USA).

Existencia obráteného rasizmu (podľa definície b alebo c) sa niekedy odmieta. Uvádzajú sa napr. takéto dôvody: 1. Podstatou definície rasizmu je systematickosť a preto je rasizmus možný len keď má diskriminujúca strana v krajine moc (čiže kontroluje inštitúcie), čo ale v prípade menšiny nie je možné. Menšina teda môže prejavovať predsudky a podobne k väčšine a môžu sa vyskytnúť individuálne prípady diskriminácie príslušníka väčšiny, ale ako systematický jav obrátený rasizmus neexistuje. 2. Pojem obrátený rasizmus je nezmyselný, pretože rasizmus (v zmysle diskriminácia etnickej skupiny) je definovaný motívom páchateľa a nie tým, či pochádza z väčšinovej alebo menšinovej etnickej skupiny.

O tzv. obrátenom rasizme sa na Slovensku hovorí v súvislosti so sociálnym zabezpečením pre rómske menšiny. Ide však o nepodložené tvrdenia, keďže sociálne dávky nie sú udeľované na základe etnickej príslušnosti.

Referencie
----------

1. ↑  "Reverse racism - definition of reverse racism in English". Oxford Dictionaries. Retrieved 2016-01-07.  Archivované 2017-08-09 na Wayback Machine
2. 1 2  MIO, Jeffrey Scott, ed. *Key Words in Multicultural Interventions: A Dictionary*. Westport, Conn. : Greenwood Press, 1999. 306 s. Dostupné online. ISBN 0313295476. S. 223.
3. ↑   *Reverse Racism - Myth or Reality?* [online]. [Cit. 2017-02-28]. Dostupné online. Archivované 2018-06-08 z originálu.
4. ↑
5. ↑
***Poecilia formosa*** je sladkovodná ryba z čeľade živorodkovité (*Poeciliidae*).

Výskyt
------

Žije v Severnej Amerike, v teplých, sladkých vodách severovýchodného Mexika a v najjužnejších oblastiach amerického štátu Texas (rieky Rio Grande a Nueces).

Rozmnožovanie
-------------

Rozmnožuje sa gynogeneticky. Napriek tomu, že samica potrebuje na oplodnenie samca, samčí genetický materiál sa neintegruje do vajcových buniek, ktoré sú už diploidné (okrem výnimočných prípadov). Dcérske potomstvo sa teda skladá z identických klonov matky. V dôsledku sú v populácii tejto rybky výlučne samičky. Anglický názov *Amazon molly* prirovnáva *P. formosa* ku kmeňu žien-bojovníčok Amazoniek.

Vo voľnej prírode sa samice typicky pária so samcami z jedného zo štyroch rôznych druhov, buď *Poecilia latipinna*, *Poecilia mexicana*, *Poecilia latipunctata*, alebo zriedkavo aj *Poecilia sphenops*. Je možné, že sa v populácii *P. formosa* zriedkavo vyskytujú aj triploidné samce, ktoré by mohli navodiť partenogenézu. Takéto triploidné samce sú však v prírode veľmi zriedkavé a nie sú nevyhnutné na zachovanie druhu, preto sa populácia považuje za čisto samičiu.

Pohlavnú dospelosť dosahujú v období medzi prvým až šiestym mesiacom po vyliahnutí, a potom produkuje 60 až 100 mláďat každých 30 – 40 dní. Tento fakt má za následok veľký potenciál na rast populácie, ak sú prítomní samci jedného zo štyroch spomenutých druhov. Široká variabilita v dosahovaní pohlavnej dospelosti a v množstve potomstva sú dané dedične, teplotou vody alebo dostupnosťou potravy. V teplejších vodách (okolo 27 °C) s nadbytkom potravy dospievajú rýchlejšie a majú viac potomstva.

Referencie
----------

1. ↑  IUCN Red list 2016.2.

Externé odkazy
--------------

* ITIS Report (v angličtine)
* Charakteristika druhu (v angličtine)
* Článok na BBC News (v angličtine)
* Reprodukcia druhu P. formosa (v angličtine)
* Peixe sobrevive sem sexo há 70 mil anos Článok na O Blog do Dissidente (v portugalčine)
O princípe myslenia pozri *Occamova britva.*

**Occamova britva** (anglicky: *Occam's Razor*) je tretia epizóda z prvej série seriálu Dr. House.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Študent Brandon skolabuje pri sexe so snúbenicou. Prehliadka odhalí kašeľ, zvracanie, nízky krvný tlak, horúčku a bolesti v bruchu. Cameronová vraví, že žiadna choroba nespôsobuje všetky symptómy. v ambulancii má House prejav, po ktorom k nemu nikto nechce ísť. Pacientke, ktorá k nemu nakoniec ide zistí, že ju chcú vyhodiť z práce a tak si vyberá zo zdravotného poistenia čo môže. Chase má s Cameronovou rozhovor o sexe, po ktorom je Chase veľmi roztržitý. Po nasadení antibiotík mu začínajú zlyhávať obličky. House po diferenciálnej diagnóze domnieva, že za Brandonov stav môžu dve choroby naraz. Occamova britva znamená že najjednoduchšie vysvetlenie je vždy najlepšie. House začne bez testov liečiť zápal dutín a hypotyreózu. Houseov tím však začne Brandona testovať na vírusy, pretože Foreman Houseovej teórii neverí. Po liečbe sa začína uzdravovať, ale kašeľ stále pretrváva. Z testu Foreman zistí, že Brandonovi kolabuje imunitný systém. Je umiestený do sterilnej miestnosti. House sa domnieva, že na Brandonov predpis na prášky proti kašľu, mu lekárnik omylom dal kolchicín (tj. liek proti dne). To by všetko vysvetľovalo. Chase sa tak vydá s Brandonovou matkou a snúbenicou do lekárne, aby si overili, či bral správne lieky. To sa aj potvrdí. Pri jednom vyšetrení nastane zástava srdca, ale lekári ho zachránia. Brandonovi začnú trpnúť prsty, z čoho House vydedukuje, že bral drogy. Brandon sa následne prizná, že bral extázu. Tá bola pravdepodobne zriedená kolchicínom. Po podaní protilátok sa jeho zdravotný stav zlepší.

 Opis zápletky alebo rozuzlenia príbehu sa tu končí.

Diagnózy
--------

* **Zlé diagnózy:** sepsa, zápal dutín, akútny zápal obličiek
* **Správna diagnóza:** Otrava kolchicínom

Zdroje
------

*Tento článok je čiastočný alebo úplný preklad článku Occamova břitva (Dr. House) na českej Wikipédii.*

Pozri aj
--------

* Occamova britva

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Occamova britva (House)** (po česky)

Externé odkazy
--------------

* DrHouse.cz - Occamova břitva (po česky)
* HouseMD.serial4u.cz - 1x03 Occam's Razor

| * z
* d
* u
Dr. House |
| --- |
| Hlavní doktori | 
* Gregory House
* Lisa Cuddyová
* James Wilson

 |
| Bývalý tím | 
* Eric Foreman
* Allison Cameronová
* Robert Chase

 |
| Súčasný tím | 
* Eric Foreman
* Remy „Trinástka" Hadleyová
* Chris Taub
* Robert Chase

 |
| Vedľajšie postavy | 
* Lucas Douglas
* Stacy Warnerová
* Michael Tritter
* Edward Vogler
* Amber Volakis

 |
| Zoznam častí **·** Soundtrack **·** Kategória |
**Anthony Charles Lynton „Tony" Blair** (\* 6. máj 1953, Edinburgh) je bývalý trojnásobný britský premiér.

Život
-----

Tony Blair sa narodil v škótskom Edinburghu. Vyštudoval právo a v roku 1975 vstúpil do Labouristickej strany. Oženil sa v roku 1980 s právničkou Cherie Boothovou. Prvýkrát bol zvolený do Dolnej snemovne v roku 1983. Od roku 1989 bol členom labouristického tieňového kabinetu, kde mal zo začiatku na starosti otázky zamestnanosti a neskôr (1992) tieňový rezort vnútra. V roku 1994 bol zvolený do čela Labouristickej strany, ktorú v roku 1997 po 18 rokoch v opozícii doviedol k víťazstvu vo voľbách. V roku 1999 bol spolu s prezidentom USA Clintonom vedúcou postavou bombardovania Juhoslávie. V roku 2001 opäť zvíťazil v parlamentných voľbách. V roku 2003 presadil v britskom parlamente, za veľkých protestov verejnosti aj časti vlastných poslancov, vojnu v Iraku.

5. februára 2005 sa Blair stal najdlhšie slúžiacim britským labouristickým premiérom. 5. mája 2005 doviedol labouristov k historickému tretiemu volebnému víťazstvu za sebou. 

24. júna 2007 bol vystriedaný na čele Labouristickej strany a 27. júna rezignoval na svoj post premiéra.

Pozri aj
--------

* Zoznam predsedov vlády Veľkej Británie a Spojeného kráľovstva

Iné projekty
------------

Commons
* Spolupracuj na Commons Commons ponúka multimediálne súbory na tému **Tony Blair**

Externé odkazy
--------------

* 10 Downing Street - Oficiálna stránka

Autoritné údaje: * BnF: 125580786
* GND: 119305658
* ISNI: 0000 0001 2282 4455
* LCCN: no95058170
* NK ČR: js20020603009
* ULAN: 500260665
* VIAF: 84213389
* WorldCat: lccn-no95058170
**Grécko-turecká vojna v rokoch 1919 – 1922** bola vedená medzi Gréckom a Tureckým národným hnutím počas rozdelenia Osmanskej ríše po prvej svetovej vojne, medzi májom 1919 a októbrom 1922. 

Grécka kampaň sa začala predovšetkým preto, že západní spojenci, najmä britský premiér David Lloyd George, sľúbili Grécku územné zisky na úkor Osmanskej ríše, ktorá bola nedávno porazená v prvej svetovej vojne, keďže Anatólia bola súčasťou starovekého Grécka a Byzantskej ríše predtým, ako oblasť obsadili Osmani. Ozbrojený konflikt sa začal, keď sa grécke vojská 15. mája 1919 vylodili v Smyrne (v súčasnosti İzmir). Postupovali do vnútrozemia a ovládli západnú a severozápadnú časť Anatólie vrátane miest Manisa, Balıkesir, Aydın, Kütahya, Bursa a Eskişehir. Ich postup bol kontrolovaný tureckými vojskami v bitke pri Sakaryi v roku 1921. Grécky front sa zrútil s tureckým protiútokom v auguste 1922 a vojna sa fakticky skončila opätovným dobytím Smyrny tureckými vojskami a veľkým požiarom Smyrny. 

V dôsledku toho grécka vláda akceptovala požiadavky Tureckého národného hnutia a vrátila sa k svojim predvojnovým hraniciam, čím prenechala Východnú Tráciu a Západnú Anatóliu Turecku. Spojenci opustili Sèvreskú zmluvu, aby v Lausanne vyjednali novú zmluvu s Tureckým národným hnutím. Lausannská zmluva uznala nezávislosť Tureckej republiky a jej suverenitu nad Anatóliou, Istanbulom a Východnou Tráciou. Grécka a turecká vláda súhlasili s výmenou obyvateľstva.

Zdroj
-----

*Tento článok je čiastočný alebo úplný preklad článku Greco-Turkish War (1919–1922) na anglickej Wikipédii.*
**Pyopoesy** je jedna z prvých slovenských death metalových hudobných skupín.[chýba zdroj] Radí sa štýlom do skupiny „old school" death metalu. Vyznačuje sa technickými pasážami v podobe riffov popretkávaných mystickými melódiami. To všetko dopĺňa death metalový spev s temnou atmosférou.

Vznikla v roku 1994 v zostave: Mirík (gitara), Mako (gitara), Richard (bicie), Juraj (spev). Spoločne nahrali demo *In Extremis 1996*, album - *Caligo 97* (z albumu pochádza mnoho hitov ako: *Lacrima*, *Empire of lies*, *Rulling* a ďalšie). K zostave pribudol Peter "Bukelo" (basová gitara). 
  
V roku 1998 skupina vydáva *Tyrannus 1998*. Po jeho nahraní prechádza personálnymi zmenami. Na post speváka prichádza Tomáš "Noga". V zápätí nahrávajú ďalší album *Ecclesia - peccatum 2001*.

Po dlhšej odmlke v roku 2009 vydáva Pyopesy album *... Alea Iacta Eest ...*. V kapele nastali ďalšie personálne zmeny, na poste bubeníka Richarda nahradil "Alek".

Albumy
------

* *In extremis* (1996)
* *Caligo* (1997)
* *Tyrannus* (1999)
* *Eclessia - Peccatum* (2001)
* *Ecclesia - Peccatum DVD Live* (2002)
* *... Alea Iacta Eest ...* (2009)
* CD Caligo / Tyrannus 2019

Zdroje
------

* pyopoesy.sk
* bandzone.cz/pyopoesy
RSDr. **Mikuláš Beňo**, CSc. (\* 12. november 1930, Bošáca) je bývalý slovenský a československý politik Komunistickej strany Slovenska a poslanec Snemovne národov Federálneho zhromaždenia za normalizácie.

Biografia
---------

Narodil sa v obci Nová Bošáca (do roku 1950 časť obce Bošáca). Pochádza z maloroľníckej rodiny. Po vyučení pracoval ako krajčír, neskôr v technických a ekonomických funkciách v odevných závodoch Makyta v Púchove. Bol aktívny v mládežníckom hnutí v rámci závodu. Ako člen a organizátor Stachanovského hnutia bol v roku 1950 prijatý za kandidáta a o rok neskôr za člena KSČ.

V roku 1963 a 1971 sa uvádza ako účastník zasadania Ústredného výboru Komunistickej strany Slovenska. V rokoch 1968 – 1969 bol pracovníkom ÚV KSS, v rokoch 1969 – 1970 tajomníkom Krajského výboru KSS pre Stredoslovenský kraj. Pôsobil aj v celoštátnych straníckych štruktúrach. V rokoch 1970 – 1971 bol zástupcom vedúceho oddelenia Ústredného výboru KSČ, 1971 – 1973 zástupcom vedúceho a v období rokov 1973 – 1977 vedúcim sekretariátu generálneho tajomníka ÚV KSČ. Členom Ústredného výboru KSČ ho zvolil XIV. zjazd KSČ, XV. zjazd KSČ, XVI. zjazd KSČ a XVII. zjazd KSČ, pričom v období december 1977 – december 1988 bol členom sekretariátu ÚV KSČ a súčasne tajomníkom ÚV KSČ. V roku 1980 získal Rád republiky.

Po voľbách v roku 1976 zasadol do slovenskej časti Snemovne národov (volebný obvod č. 94 – Nové Zámky, Západoslovenský kraj). Kreslo nadobudol až dodatočne v apríly 1978 po doplňovacích voľbách po tom, co zomrel poslanec Michal Šucha. Mandát obhájil vo voľbách v roku 1981 (obvod Trenčín) a voľbách v roku 1986 (obvod Trenčín). Vo Federálnom zhromaždení zotrval do januára 1990, kedy rezignoval v rámci procesu kooptácií do Federálneho zhromaždenia po nežnej revolúcii.

Referencie
----------

1. ↑   *Mikuláš Beňo* [online]. Poslanecká snemovňa Parlamentu Českej republiky, [cit. 2018-02-05]. Dostupné online. (po česky)
2. ↑    Životopisy nových tajemníků ÚV KSČ a předsedy ÚKRK KSČ. *Rudé právo*, 2. december 1977, roč. 58, čís. 285, s. 2. Dostupné online [cit. 2018-02-09]. ISSN 0032-6569. (po česky)
3. ↑   *Vyhľadávanie* [online]. upn.gov.sk, [cit. 2018-02-05]. Dostupné online.
4. ↑   *Prehľad funkcionárov ústredných orgánov KSČ 1945 - 1989* [online]. www.cibulka.net, [cit. 2018-02-05]. Dostupné online. (po česky)
5. ↑   *menný register* [online]. Poslanecká snemovňa Parlamentu Českej republiky, [cit. 2018-02-05]. Dostupné online. (po česky)
6. ↑   *menný register* [online]. Poslanecká snemovňa Parlamentu Českej republiky, [cit. 2018-02-05]. Dostupné online. (po česky)
7. ↑   *menný register* [online]. Poslanecká snemovňa Parlamentu Českej republiky, [cit. 2018-02-05]. Dostupné online. (po česky)

Autoritné údaje: * GND: 1068899298
* ISNI: 0000 0000 5750 3769
* NK ČR: jn20000600814
* VIAF: 84023894
Súradnice: 42°34′06″S 27°37′00″V﻿ / ﻿42,568333°S 27,616667°V﻿ / 42.568333; 27.616667

**Pomorie** (bulh. Поморие) je mesto v juhovýchodnom Bulharsku, nachádzajúce sa v Burgaskej oblasti. Významné a vyhľadávané prímorské letovisko. Administratívne centrum rajónu Pomorie.

Geografia
---------

Pomorijské jazero
Sídlo sa rozprestiera na úzkom skalnatom polostrove v severovýchodnej časti Burgaského zálivu na brehu Čierneho mora. Leží 19,5 km severovýchodne od Burgasu. Rovnakým smerom sa ďalej nachádzajú aj dve významné turistické lokality Nesebar (17 km) a Slnečné pobrežie (18,5 km).

### Vodstvo

V tesnej blízkosti mesta nájdeme Pomorijské jazero, ležiace najsevernejšie zo sústavy Burgaských jazier.

Demografia
----------

15. júna 2013 tu tvorilo populáciu 14 062 obyvateľov.

Dejiny
------

Mesto bolo založené na konci 5. storočia pred Kristom ako grécka kolónia *Anchialo*: väčšinu obyvateľstva tvorili Tráci. Od svojho vzniku až do začiatku minulého storočia bolo najdôležitejším pobrežným mestom na bulharskom území.

Galéria
-------

* Kláštor...Kláštor...
* ... a jeho zvonica... a jeho zvonica
* Knižnica „Svetlina"Knižnica „Svetlina"
* Trácka hrobkaTrácka hrobka

Referencie
----------

1. ↑  grao.bg
2. ↑  anhialobeach.com
3. ↑  saltlake.pitbg.ru

Iné projekty
------------

Commons
* Spolupracuj na Commons Commons ponúka multimediálne súbory na tému **Pomorie (Bulharsko)**

Externé odkazy
--------------

* Oficiálny web mesta
**Gejza Lükő** - prídomok "Lükő de Szádvár" (maď. *Lükő Géza*, \* 2. júl 1822, Hrušov – † 6. jún 1893, Hrušov) bol uhorský právnik a poslanec parlamentu.

Životopis
---------

Pochádzal zo šľachtickej rodiny, jeho otec bol Alexander Lükő a matka Johana Horváthová. Strednú školu absolvoval v Rožňave a právo v Prešove.

Zúčastnil sa rokovania bratislavského snemu v rokoch 1843 – 44 ako prísažný snemu. Po získaní notárskeho osvedčenia bol istý čas tajomníkom grófa Tihanyho a v 24 rokoch ho zvolili za mladšieho sudcu Turnianskej župy. Počas uhorskej revolúcie sa zapojil do vojenských aktivít ako dôstojník, pri ktorých bol zranený.

Po porážke revolúcie sa istý čas skrýval, neskôr sa vrátil na rodový majetok. V roku 1861 bol zvolený za druhého podžupana Turnianskej župy a v roku 1865 bol zvolený za poslanca uhorského snemu vo volebnom okrsku Spišský Hrhov, ktorý zastupoval aj v neskorších volebných obdobiach za Stranu nezávislosti. V roku 1872 bol zvolený za podžupana Turnianskej župy. Od roku 1887 žil v ústraní.

Podieľal sa aj na činnosti orgánov protestantskej cirkvi.

Zdroj
-----

*Tento článok je čiastočný alebo úplný preklad článku Lükő Géza na maďarskej Wikipédii.*

Autoritné údaje: * PIM: PIM63810
prof. JUDr. **Pavol Kubíček**, CSc. (\* 15. január 1951, Piešťany) je slovenský právnik a vysokoškolský pedagóg. Patrí medzi popredných odborníkov na obchodné právo.

Životopis
---------

Narodil sa v Piešťanoch. V roku 1974 úspešne absolvoval právo na Právnickej fakulte Univerzity Komenského v Bratislave, pričom následne začal pôsobiť na Ústave hospodárskeho práva tejto fakulty ako asistent. V roku 1976 sa stal odborným asistentom na Katedre obchodného, finančného a hospodárskeho práva. Tu následne získal titul kandidát vied (CSc.) a habilitoval na docenta. V novembri 2005 ho prezident Ivan Gašparovič vymenoval za profesora v odbore obchodné právo. Okrem Právnickej fakulty Univerzity Komenského pôsobí taktiež na Fakulte práva Paneurópskej vysokej školy ako vedúci oddelenia obchodného práva v rámci Ústavu súkromného práva. 1. februára 2011 bol zvolený za dekana Právnickej fakulty Univerzity Komenského . V roku 2014 ho vo funkcii dekana nahradil Eduard Burda.

Je taktiež členom Slovenskej advokátskej komory. Pôsobí aj ako predseda Rozhodcovského súdu Slovenskej obchodnej a priemyselnej komory a člen Medzinárodného rozhodcovského súdu v Paríži. Je členom vedeckých rád v rámci Právnickej fakulty Univerzity Komenského, Právnickej fakulty Karlovej univerzity v Prahe a Právnickej fakulty Univerzity Pavla Jozefa Šafárika v Košiciach.

Publikačná činnosť
------------------

* P. Kubíček, M. Mamojka, M. Patakyová *Obchodné právo*, Právnická fakulta UK, 2008
* P. Kubíček a kol. *Akciová spoločnosť - zodpovedne, strategicky, efektívne*, Verlag Dashöfer, 2013
* P. Kubíček, A. Škrinár *Obchodné právo*, Aleš Čeněk, 2016, ISBN 9788073806194

Referencie
----------

1. ↑   *Životopis* [online]. justice.sk, [cit. 2017-12-24]. Dostupné online.
2. ↑   *ÚSTAV SÚKROMNÉHO PRÁVA* [online]. paneurouni.com, [cit. 2017-12-24]. Dostupné online. Archivované 2017-12-26 z originálu.
3. ↑   *VYMENOVANIE VYSOKOŠKOLSKÝCH PROFESOROV - Rok 2005* [online]. prezident.sk, [cit. 2017-12-24]. Dostupné online.
4. ↑   *Nový dekan Právnickej fakulty Univerzity Komenského* [online]. najpravo.sk, [cit. 2017-12-24]. Dostupné online.
5. ↑   *prof. JUDr. Pavol Kubíček, CSc.* [online]. justice.gov.sk, [cit. 2017-12-24]. Dostupné online.

Zdroje
------

* Životopis Pavla Kubíčka

Autoritné údaje: * ISNI: 0000 0000 5744 1289
* NK ČR: mzk2009492053
* VIAF: 84774406
**Paul Bettany** (\* 27. mája 1971 Londýn, Anglicko) je anglický herec, scenárista a režisér.

Život
-----

Pochádza z hereckej rodiny, matka Anne bola speváčka a divadelná pedagogička, otec Thane Bettany bol divadelný herec, tanečník a spevák. Herečka bola aj jeho stará mama Olga Gwynne, jeho starý otec bol hudobník. Má mladšiu sestru Sarah, ktorá je spisovateľka. Ich mladší brat Matthew (1979–1987) zahynul pri páde zo strechy v ôsmich rokoch. Jeho rodičia sa v roku 1993 po 25 rokoch manželstva rozviedli.

Herectvo vyštudoval v rodnom Londýne v Drama Centre, svoju kariéru potom zahájil najskôr ako divadelný herec. Debutoval vl West Ende v divadelnej hre *An Inspector Calls*. Ako herec pôsobil aj v britskej televízií a britských filmoch.

Americké publikum ho poprvýkrát mohlo vidieť vo filme *Príbeh o rytierovi*, v ktorom hral po boku Heathe Ledgera.

V roku 2004 sa objavil v milostnej komédii *Wimbledon: Zápas o lásku*, kde po jeho boku hrala Kirsten Dunst.

Od roku 2008 hrá vo filmovej sérií Marvel Cinematic Universe. Vo filmoch *Iron Man* (2008), *Iron Man 2* (2010), *Avengers* (2012), *Iron Man 3* (2013) a *Avengers 2: Vek Ultrona* (2015) najskôr nadaboval umelú inteligenciu J.A.R.V.I.S.a. Vo filme *Avengers 2: Vek Ultrona* si zároveň zahral postavu superhrdinského androida Visiona, ktorú si zopakoval aj v dalšich filmoch *Captain America: Občianska vojna* (2016) a *Avengers: Nekonečná vojna* (2018) a v seriáli *WandaVision* (2021).

V roku 2014 scenáristicky a režijne debutoval filmom *Shelter*.

Osobný život
------------

Jeho manželkou je od 1. januára 2003 americká herečka Jennifer Connellyová, s ktorou má syna Stellana (\* 2003) a dcéru Agnes (\* 2011). So svojou ženou sa zonámili počas natáčania oscarového filmu *Čistá duša*.

Externé odkazy
--------------

* 
*

Zdroj
-----

*Tento článok je čiastočný alebo úplný preklad článku Paul Bettany na českej Wikipédii (číslo revízie nebolo určené).*
Poniklec prostredný (*Pulsatilla subslavica*).
**Poniklec prostredný** (*Pulsatilla subslavica*) je rastlina z čeľade iskerníkovité (*Ranunculaceae*).

Výskyt
------

Druh je západokarpatský endemit kvitnúci v jarných mesiacoch. Rastie len na území Slovenska v nadmorských výškach 350 až 1 000 m n. m. na vápencovom a dolomitovom podklade. Najhojnejší výskyt je v Strážovských vrchoch, južnej časti Veľkej Fatry a na Muránskej planine. Zriedkavejšie sa vyskytuje aj v Malých Karpatoch, Javorníkoch, Považskom Inovci, Lúčanskej Malej Fatre, na Poľane, v južnej časti Nízkych Tatier, Slovenskom raji, Slovenskom rudohorí, Strednom Pohornádí, Spišských vrchoch či v Slovenskom krase. Rastie aj v Súľovských skalách.

V čase kvitnutia dosahuje dĺžku 30 cm. Prízemné listy, vyrastajúce až po odkvitnutí sú chlpaté. Tmavofialové kvety sú spočiatku zvončekovité, neskoršie roztvorené. Kvitne od marca do mája. Patrí medzi endemity Západných Karpát. Rastie prevažne na skalách, ale aj na výslnných trávnatých svahoch.

Ohrozenie
---------

Návštevníci ho ničia trhaním a vykopávaním, no ohrozený je aj zarastaním pôvodných areálov. Mnohé príbuzné druhy rastú od Kaukazu cez Balkán, až po Alpy. Na území Slovenska je úplne chránený.

Druh je súčasťou návrhu doplnkov za Slovenskú republiku do Prílohy II a Prílohy IV Smernice 92/43/EEC o ochrane prírodných biotopov a voľne žijúcej fauny a flóry.

Iné projekty
------------

Commons
* Spolupracuj na Commons Commons ponúka multimediálne súbory na tému **Poniklec prostredný**

Externé odkazy
--------------

* Archivované 2007-09-29 na Wayback Machine